मुझे तीस साल पहले 1988 की सर्दियां याद आ गईं। तब राजीव गांधी चीन गए थे। 1960 में भारत ने दलाई लामा को शरण दे दी तो चीन के नथुने फूल गए थे। दो साल बाद उसने भारत पर हमला कर दिया। अरुणाचल प्रदेश तक घुस आया। भारत-चीन के रिश्ते बेहद तनावपूर्ण हो गए। नेहरू 1954 में चीन गए थे। ’62 के बाद की तनातनी के दौर में कोई भारतीय प्रधानमंत्री चीन नहीं गया। राजीव पहले थे, जो 34 साल बाद चीन जा रहे थे। अरुणाचल तब तक केंद्रशासित क्षेत्र था। चीन रवाना होने से चंद रोज़ पहले राजीव ने उसे भारत के पूर्ण-राज्य का दर्ज़ा दे दिया और तब जाकर देंग श्याओ पेंग से मिले। सोचिए, चीन पर क्या गुज़री होगी? मगर पेंग ने राजीव की अगवानी में सारे राजनयिक नियमों को उठा कर ताक पर रख दिया। मुझे नहीं पता कि राजीव गांधी का सीना कितने इंच का था। लेकिन मुझे इतना पता है कि आज वे होते तो चीन से संबंध सुधारने की कितनी ही ललक के बावजूद तिब्बत और दलाई लामा का दिल नहीं दुखाते। इसलिए मैं मानता हूं कि नरेंद्र भाई अकेले-अकेले कहीं भी जा रहे हों, हमें उनसे अपने को साथ लेने की चिरौरी करने के बजाय उनकी एकल-यात्रा पर रोक लगाने के लिए घर से निकलना होगा। हमारे शेर-प्रधानमंत्री पेरिस में शाम बिताएं या वूहान में, हम भेड़ बनेंगे तो गड्ढे में गिरेंगे।